สพพ.-สทอภ.เพิ่มประสิทธิภาพช่วยเหลือปท.เพื่อนบ้าน
สพพ.จับมือสำนักงานพัฒนาเทคโนโลยีอวกาศ และสถาบันระหว่างประเทศเพื่อการค้าและพัฒนา รุกเพิ่มประสิทธิภาพการให้ความช่วยเหลือแก่ประเทศเพื่อนบ้าน
22 เม.ย. 2554

สพพ.จับมือสำนักงานพัฒนาเทคโนโลยีอวกาศ และสถาบันระหว่างประเทศเพื่อการค้าและพัฒนา รุกเพิ่มประสิทธิภาพการให้ความช่วยเหลือแก่ประเทศเพื่อนบ้าน 
นายอรรคศิริ บุรณศิริ ผู้อำนวยการสำนักงานความร่วมมือพัฒนาเศรษฐกิจกับประเทศเพื่อนบ้าน ( สพพ. ) ร่วมลงนามกับสำนักงานพัฒนาเทคโนโลยีอวกาศและภูมิสารสนเทศ ( สทอภ. ) และสถาบันระหว่างประเทศเพื่อการค้าและพัฒนา ( สคพ.) ในข้อตกลงความร่วมมือสนับสนุนการเสริมสร้างศักยภาพของทั้งสามหน่วยงานประกอบด้วย การส่งเสริมทางด้านวิชาการเกี่ยวกับประโยชน์จากข้อมูลภาพถ่ายจากดาวเทียม เพื่อนำมาปรับปรุงวิเคราะห์การดำเนินงานของหน่วยงาน ช่วยให้เกิดประโยชน์จากการพัฒนาต่อภูมิภาคอาเซียน , การประสานความร่วมมือกับองค์กรทั้งในประต่างประเทศเพื่อเสริมขีดความสามารถทางการค้า การลงทุน 
นอกจากนี้ ยังรวมถึงการแลกเปลี่ยนข้อมูลข่าวสาร การเผยแพร่ความรู้ผ่านสื่อสิ่งพิมพ์ บทความวิชาการ และสื่อต่างๆที่เป็นประโยชน์แก่กลุ่มเป้าหมาย รวมถึงการพัฒนาทางด้านบุคลากร เพื่อยกระดับและเพิ่มขีดความสามารถในการปฎิบัติงานขององค์กรทั้ง 3 หน่วยงาน และการสนับสนุนทางเทคนิคและการเงิน เพื่อดำเนินการเกี่ยวกับเรื่องการศึกษาวิจัย การฝึกอบรม สัมมนา 
" ขณะนี้ สพพ. มีโครงการมากกว่า 20 โครงการที่ช่วยเหลือเรื่องการก่อสร้างโครงสร้่างพื้นฐานให้กับประเทสเพื่อนบ้าน คิดเป็นมูลค่าการลงทุนกว่า 5,000 ล้านบาท หากได้รับความร่วมมือจากหน่วยงานดังกล่าวจะส่งเสริมให้การทำงานของ สพพ. มีประสิทธิภาพมากขึ้น 
ทั้งนี้หลังจากการลงนามในบันทึกความร่วมมือดังกล่าวแล้ว จะมีการตั้งคณะทำงานร่วมกัน  3 ฝ่าย เพื่อติดตามผลงานทั้งระยะสั้นและยาวต่อไป